DÔVODOVÁ SPRÁVA

Osobitná časť:

K čl. I 
K bodom 1 až 9
V prílohe vyhlášky sa mení a dopĺňa zoznam preberaných právne záväzných aktov Európskej únie (transpozičná príloha) o nové delegované rozhodnutie. Konkrétne sa jedná o nasledovné delegované rozhodnutie: 
· Delegované rozhodnutie Komisie (EÚ) 2025/934 z 5. marca 2025, ktorým, sa mení rozhodnutie 2000/532/ES, pokiaľ ide o aktualizáciu zoznamu odpadov v súvislosti s odpadom z batérií (Ú. v. EÚ L, 2025/934, 20.5.2025).
· Korigendum k delegovanému rozhodnutiu Komisie (EÚ) 2025/90657 z 5. marca 2025, ktorým sa mení rozhodnutie 2000/532/ES, pokiaľ ide o aktualizáciu zoznamu odpadov v súvislosti s odpadom z batérií (Ú. v. EÚ L, 2025/934, 20.5.2025).

[bookmark: _GoBack]Uvedené delegované rozhodnutie sa do prílohy vyhlášky Ministerstva životného prostredia Slovenskej republiky č. 365/2015 Z. z. ktorou sa ustanovuje Katalóg odpadov v znení neskorších predpisov dopĺňa z dôvodu zosúladenia s právom Európskej únie, ktorého účelom je úprava zoznamu odpadov v súvislosti s doplnením nových katalógových čísiel odpadových batérií a odpadom z batérií.

V súlade s Európskym katalógom odpadov sa upravujú katalógové čísla odpadov končiace na dvojčíslie „99“, ku ktorým sa priraďuje kategória odpadu ostatný odpad.

V nadväznosti na nové katalógové čísla odpadov týkajúce sa odpadových batérií, bolo pridané prechodné ustanovenie, ktoré upravuje ohlasovaciu povinnosť za účelom použitia katalógových čísiel odpadu platných do 8. decembra 2026. V opačnom prípade by povinné osoby museli podať 2 ohlásenia o vzniku odpadu a nakladaní s ním, čo by bolo znamenalo zvýšenie administratívnej záťaže pre podnikateľské subjekty. 

K čl. II

Termín účinnosti bol určený v súlade s článkom 2 delegovaného rozhodnutia Komisie (EÚ) 2025/934 v nadväznosti na korigendum 2025/90657 na 9. decembra 2026. 



